Príloha 1 k číslu ORPZ-RV-VO1-35-053/2021

**Okresné riaditeľstvo Policajného zboru v Rožňave upozorňuje:**

**„ Chodci, dávajte si pozor !“**

 "**Vidieť a byť videný**" - je základné pravidlo bezpečnosti na cestách, ktoré za zníženej viditeľnosti platí dvojnásobne. Každý deň dochádza na cestách k vážnym dopravným nehodám. Často ich obeťami bývajú práve chodci a cyklisti.

 Príčinou mnohých tragických nehôd je **nedostatočná viditeľnosť**. Vodiči, ktorí zranili chodcov, sa zhodujú na tom, že ich nevideli vôbec, alebo príliš neskoro. Aj preto existuje niekoľko pravidiel, ktorými by sa chodci pri pohybe po verejných komunikáciách mali riadiť.

* Chodec je povinný používať predovšetkým chodník. Po chodníku sa chodí **vpravo**.
* Kde nie je chodník, alebo je neschodný, chodí sa po **ľavej krajnici**, a kde nie je krajnica, alebo ak je neschodná, chodí sa **čo najbližšie pri ľavom okraji vozovky**.
* V obci a aj mimo obce a za zníženej viditeľnosti majú **chodci** pohybujúci sa po krajnici alebo okraji vozovky v mieste, **povinnosť mať** na sebe **prvky z reflexného materiálu** umiestnené tak, aby boli viditeľné pre ostatných účastníkov premávky na pozemných komunikáciách. Už len použitie reflexného prvku na oblečení zvyšuje viditeľnosť chodcov v tme až na dvesto metrov.
* Chodec využíva **značené priechody** pre chodcov a tam, kde nie sú, sa pohybuje tak, **aby neohrozil** seba ani ostatných účastníkov na komunikácii.
* Mimo priechodu pre chodcov sa smie cez vozovku prechádzať **len kolmo na jej os.**
* Pred vstupom na vozovku sa chodec musí presvedčiť, či tak môže urobiť bez nebezpečenstva a len čo vstúpi na vozovku, nesmie sa tam bezdôvodne zdržiavať, ani zastavovať. To platí na priechode pre chodcov i mimo neho. Chodec nesmie prekonávať zábradlie ani iné zábrany.
* Chodec smie cez vozovku prechádzať, len ak s ohľadom na vzdialenosť a rýchlosť jazdy prichádzajúcich vozidiel **nedonúti** ich vodičov k **náhlej zmene smeru alebo rýchlosti jazdy**.
* Chodec nesmie vstupovať na vozovku, ak prichádza vozidlo s právom prednostnej jazdy, ak sa chodec nachádza na vozovke, musí takémuto vozidlu bez meškania uvoľniť priestor na prejazd.
* Chodec je povinný umožniť električke plynulý prejazd.

 Dodržiavanie týchto základných  pravidiel môže výrazne prispieť k predchádzaniu kolíznych situácií medzi vodičmi motorových vozidiel a chodcami, následkom ktorých sú často vážne a niekedy aj smrteľné zranenia.

 Okresné riaditeľstvo Policajného zboru v Rožňave k tejto problematike pristupuje aktívne. Počas obmedzení v súvislosti s pandémiou COVID-19 boli tieto aktivity vykonávané formou dopravno-preventívnych akcií spojených s distribúciou rôznych propagačných materiálov a bezpečnostných prvkov (napr. reflexných pásikov), ale aj formou tlačových správ uverejnených v regionálnych médiách. Chodcov polícia upozorňuje na nutnosť používania reflexných prvkov, ako aj dodržiavanie predpisov v záujme ochrany ich životov a zdravia.

 Akákoľvek aktivita Policajného zboru v snahe znížiť dopravnú nehodovosť a jej následky, a ochrániť čo najviac ľudských životov, nie je účinná bez podpory samotných účastníkov cestnej premávky. Okresné riaditeľstvo PZ v Rožňave apeluje na vodičov, aby predvídali, zbystrili pozornosť všade tam, kde je predpoklad pohybu chodcov. Všetkých účastníkov cestnej premávky vyzývame, aby sa správali zodpovedne, rešpektovali pravidlá cestnej premávky a aj vlastnou zodpovednosťou prispeli k bezpečnosti na cestách.

 OR PZ v Rožňave